ཨ་མི་རི་ཀས་ཐེ་ཝན་ལ་དམག་གྲུ་རྙིང་པ་འགའ་ཞིག་འཚོང་རྒྱུའི་ཁྲིམས་གཞིའི་གྲོས་འཆར་ཞིག་ལ།ཨ་མི་རི་ཀའི་གྲོས་ཚོགས་གོང་འོག་གཉིས་ཀས་མོས་མཐུན་དང་རྒྱབ་སྐྱོར་བྱས་ཏེ་གཏན་འབེབས་བྱས་པར།རྒྱ་ནག་གི་ཕྱི་སྲིད་ཁང་གིས་གཟའ་ཟླ་བའི་ཉིན་སྐྱོན་བརྗོད་བྱས་ཡོད་པ་རེད།དེ་ཡང་།ཐེ་ཝན་ལ་ཨ་མི་རི་ཀའི་པཱེ་རཱི་རྟགས་ཅན་གྱི་དམག་གྲུ་བཞི་ཚོང་འགྱུར་བྱ་རྒྱུར།གྲོས་ཚོགས་གོང་མའི་འཐུས་མི་རྣམས་ཀྱིས་མགྲིན་དབྱངས་གཅིག་འགྱུར་གྱི་ཐོག་ནས་མོས་མཐུན་དང་རྒྱབ་སྐྱོར་བྱས་ཏེ་གཟའ་འཁོར་སྔོན་མ་གཏན་འབེབས་གནང་ཡོད་ཅིང་།དེ་ལ་གྲོས་ཚོགས་འོག་མས་ཁ་སྔོན་སྤྱི་ཟླ་བཞི་པའི་ནང་ཆོག་མཆན་བཀོད་དེ་གཏན་འབེབས་གནང་ཟིན་ཡོད་པ་དེ་སྐབས་ཀྱང་།རྒྱ་ནག་གིས་ཁོང་ཁྲོ་ཧ་ཅང་ཆེན་པོ་བྱས་ཡོད་པ་རེད།དེ་སྔ་སྤྱི་ལོ་༡༩༤༩དགུ་ལོའི་རྒྱ་ནག་གི་རྒྱལ་ནང་དམག་འཁྲུག་གི་ནང་།གོ་མིང་ཏང་ཤོག་ཁག་ལ་ཕམ་ཉེས་བྱུང་སྟེ་ཐེ་ཝན་གླིང་ཕྲན་ལ་བྲོས་བྱོལ་དུ་ཕྱིན་པ་ནས་བཟུང་།ཐེ་ཝན་གྱིས་རང་གི་གཞུང་སྲིད་འཛིན་སྐྱོང་རང་གིས་བྱས་ཏེ་གནས་ཡོད་ཀྱང་།རྒྱ་ནག་གཞུང་གིས་ཐེ་ཝན་དེ་བཞིན།དབུས་གཞུང་ལ་རྒྱབ་གཏོད་བྱེད་མཁན་ཞིང་ཆེན་ཞིག་ཡིན་པར་ངོས་འཛིན་མུ་མཐུད་བྱས་ཏེ།གལ་ཏེ་ཐེ་ཝན་གྱིས་རང་བཙན་ཡིིན་པ་གསལ་བསྒྲགས་བྱས་ན།དྲག་ཤུགས་ཀྱི་ཐོག་ནས་གནོན་སྡོམ་བྱེད་ཀྱི་ཡིན་ཞེས་བསྡིག་བསྐུལ་བྱེད་ཀྱི་ཡོད་སྟབས།ཨ་མི་རི་ཀའི་གཞུང་གིས་ཐེ་ཝན་ལ་རང་སྲུང་གི་ཆེད་དུ་མཚོན་ཆ་ཚོང་འགྱུར་བྱེད་ཀྱི་ཡོད་པ་དང་།འོན་ཀྱང་།རྒྱ་ནག་གི་ཕྱི་སྲིད་ཁང་གི་མགྲིན་ཚབ་པ་ཧུང་ལི་ཡིས་དེ་ནི་རྒྱ་ནག་གི་ནང་སྲིད་ལ་ཐེ་བྱུས་བྱས་པ་ཞིག་རེད་ཅེས་སྐྱོན་བརྗོད་བྱས་ཡོད་པ་རེད།།